11 yatichäwi
¿Kunatsa jachʼa tantachäwinakan tantachasipjje?
Aka fotonakanjja, ¿kunja kusisitas jilat kullakanakajj jikjjatasipjje uk amuytati? Jehová Diosan Qhanañchirinakapan mä jachʼa tantachäwipankasipkiwa. Ukham walja jilat kullakanakampi tantachasisajj wali kusisitaw jikjjatasipjje, kunjamtï Diosan nayra servirinakapajj jikjjatasipkäna ukhama, jupanakajj maran kims kutiw tantachasipjjañapäna (Deuteronomio 16:16). Jehová Diosan Qhanañchirinakapajj sapa maraw kimsa jachʼa tantachäwinak apapjjaraki, mä uru jachʼa tantachäwi, pä uru jachʼa tantachäwi ukat kimsa uru jachʼa tantachäwi. ¿Kuna askinaksa ukanakar sarasajj jikjjatapjje?
Jukʼamp munasipjjañapatakiw yanaptʼi. Walja jaqenakamp Jehová Diosar jachʼañchañajj israelitanakatak wali kusiskañänwa, ukhamarakiw Jehová Diosan Qhanañchirinakapajj walja jilat kullakanakampi Diosar yupaychasajj wali kusisit jikjjatasipjje (Salmo 26:12; 111:1). Ukanwa yaqha tamankiri, jan ukajj yaqha markanakat jutiri jilat kullakanakamp jikisipjje. Ukat manqtʼasiñ horasarojj juntukiw manqtʼasipjjaraki, ukhamatwa Diosar yupaychasajj amigonakapampis sum parltʼasipjje (Hechos 2:42). Aka oraqpachankir jilat kullakanakajj qhawqha munasiñampis uñjasipjje, ukwa tantachäwinakan qhan uñachtʼayapjje (1 Pedro 2:17).
Diosar yupaychañan nayrar sarantaskakiñatakiw yanaptʼi. Israelitanakatakejj Qollan Qellqatanakat amuytʼañajj wali askipunïnwa (Nehemías 8:8, 12). Jehová Diosan Qhanañchirinakapatakejja, kuntï jachʼa tantachäwinakan yatichasi uk istʼañajj wali askirakiwa. Taqe ukanakajj Bibliarjam apstʼatawa. Arstʼäwinakampi ukat uñachtʼäwinakampiw kunjamsa maynejj Diosan munañap luraspa uk yatichasi. Aka jan wali urunakanjja, waljaniw cristianöpjjatap laykojj jan walinakan uñjasipjje, ukampis kunjamsa ukanak atipapjje uk istʼañas wali chʼamañchkiriwa. Kimsa uru jachʼa tantachäwinakanjja, Bibliat apstʼat dramanakaw utjaraki, ukanjja kunjamtï nayrajj isisipjjerïna ukham isthapisisaw Biblian utjki uka sarnaqäwinak sum uñachtʼayapjje, ukanakajj wal sapa maynir yanaptʼaspa. Ukat Diosar katuyasitap uñachtʼayañ munapki ukanakatakejja, sapa jachʼa tantachäwinwa bautisasiñajj utjaraki.
¿Kunatsa jachʼa tantachäwinakar sarañajj wali kusiskañajja?
¿Kunjamsa jachʼa tantachäwinakar sarañajj jumar yanaptʼiristam?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn